C 93/11

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 93/09)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Spreewälder Gurkensülze”

ES Nr.: PGI-DE-02601 – 2020. gada 1. aprīlī.

ACVN ( ) AĢIN (X)

1. Nosaukums vai nosaukumi

“Spreewälder Gurkensülze”

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

1.2. grupa Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

“Spreewälder Gurkensülze” ir tradicionāls cūkgaļas produkts no Šprēvaldes ekonomiskā reģiona. Tajā esošajai liesajai gaļai ir ļoti stingra konsistence, un marinēto gurķu gabaliņi paliek kraukšķīgi arī pēc pievienošanas galertam. Galerts ir dzidrs, ar maigu, viegli pikantu garšu. Tāpēc galertam “Spreewälder Gurkensülze” ir laba struktūra, un tas izskatās apetītlīgs: dzidrs aspiks ar liesas, dabiskas krāsas gaļas gabaliņiem un zaļiem marinētu gurķu gabaliņiem. “Spreewälder Gurkensülze” garša parasti tiek raksturota kā saldskāba un maiga.

Sastāvdaļās ietilpst vismaz 40 % cūkas galvas gaļas, vēl vismaz 10 % liesas cūkgaļas un vismaz 7 % gurķu “Spreewälder Gurken”. Gurķu gabali arī gatavajā produktā saglabā izteikti stingru konsistenci. Papildus cūkas galvas gaļai produkts parasti satur arī liesu cūkgaļu, piemēram, liesu gaļu no cūkas vaigiem un/vai liesu, atcīpslotu gaļu, kas iegūta no cūkas stilba un/vai pleca daļas. Visa gaļa ir sālīta.

Pateicoties šai specifikācijai, produktam ir salīdzinoši zems tauku saturs un viscaur gaļīga garša. Atkarībā no receptes produktam var būt arī citas sastāvdaļas, tādas kā sīpoli, dzeramais ūdens, etiķis, galda sāls, garšvielas (pipari, ķimeņu vai sinepju sēklas) un/vai garšvielu ekstrakti, cukurs, pārtikas želatīns un paskābinātāji, antioksidanti, konservanti un stabilizatori. Vidējā uzturvērtība 100 g produkta ir šāda: mazāk nekā 13 g tauku, ogļhidrāti, no kuriem cukurs ir 8 g vai mazāk, 9–15 g olbaltumvielu un 2,2 g vai mazāk sāls.

Aspika gatavošanā izmanto gurķu marinādi (ūdens, degvīna etiķis, cukurs un sāls), kā arī dzeramo ūdeni, kas aspikam piešķir maigu garšu. PH ir no 3,5 līdz 4,7, kas atbilst gurķu marinādes skābumam. Cūkas galvas gaļai un citai liesajai gaļai pievieno gaļas novārījumu un/vai buljonu, kā arī dzeramo ūdeni un garšvielas pēc vajadzības. Lietošanai gatavu gurķu “Spreewälder Gurken” kopējais skābums, ko tiem piešķir raudzētais etiķis, ir mazāks par 1 %. Produktu arī saldina ar cukuru.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Marinētajiem gurķiem, proti, sastāvdaļai, kas produktam piešķir raksturīgās iezīmes, ir jāatbilst AĢIN “Spreewälder Gurken” nosacījumiem.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi aprakstītie ražošanas posmi norisinās noteiktajā ģeogrāfiskajā apgabalā.

Gaļu no cūkas galvas priekšdaļas un citu lieso gaļu iesāla, izvāra un tad sagriež gabalos un/vai produkta gatavošanā izmanto nesagrieztu.

Aspika gatavošanā izmanto dzeramo ūdeni un/vai gaļas novārījumu (dzidrinātu vai nedzidrinātu) jeb buljonu, kurā vārījusies cūkas galva un cita liesā gaļa, un/vai pārtikas želatīnu, kā arī iepriekš minētās garšvielas.

Cūkas galvas gabalus, lielus liesās gaļas izcirtņus un/vai veselus cūku vaigus sasmalcina un vēl nesarecējušajam aspikam pievieno kopā ar kubiņos sagrieztiem gurķiem, kuri atbilst AĢIN “Spreewälder Gurken” nosacījumiem un ir marinēti marinādē bez citām cietām sastāvdaļām, vai palielos kubiņos sagrieztiem “Spreewälder Gewürzgurken”. Pēc tam atkarībā no receptes pievieno un iemaisa gurķu marinādi, kā arī sasmalcinātus sīpolus, garšvielas (piemēram, piparus, ķimeņu vai sinepju sēklas) un/vai garšvielu ekstraktus, cukuru, etiķi, galda sāli un vajadzības gadījumā paskābinātājus, antioksidantus, konservantus un stabilizatorus.

Pēc tam galertam ļauj atdzist.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumā jānorāda uzņēmuma identifikācijas numurs un/vai ražotāja partijas kontroles numurs, ko var uzrādīt katrs ražotājs.

4. Ģeogrāfiskā apgabala īsa definīcija

Ģeogrāfiskais apgabals ir Šprēvaldes ekonomiskā zona. Šis apgabals ziemeļos plešas gar Dāmes-Šprēvaldes apriņķa robežu, no Šprē-Neises apriņķa robežas līdz Minhehofes administratīvās teritorijas ziemeļu robežai, šķērsojot Dāmes-Šprēvaldes apriņķi gar Minhehofes, Merkišbuholcas, Halbes un Freidorfas administratīvās teritorijas ziemeļu robežu līdz Dāmes-Šprēvaldes apriņķa rietumu robežai; rietumos Šprēvaldes ekonomisko zonu norobežo Dāmes-Šprēvaldes un Oberšprēvaldes-Lauzicas apriņķa robežas posmi no Freidorfas administratīvās teritorijas līdz Bronkovas administratīvajai teritorijai, dienvidos robeža stiepjas gar Kālavas un Altdēbernes administratīvā rajona (Oberšprēvaldes-Lauzicas apriņķis) un Šprē-Neises apriņķa Drebkavas un Neihauzenes administratīvā rajona dienvidu robežām, austrumos Šprēvaldes ekonomisko zonu norobežo Neihauzenes un Peicas administratīvo rajonu austrumu robeža un Šenkendēbernes administratīvā rajona rietumu robeža (kas ir arī Šprē-Neises apriņķa robeža).

5. Saikne ar ģeogrāfisko apgabalu

“Spreewälder Gurkensülze” ir populārs un labi pazīstams Šprēvaldes reģiona ēdiens. Īpašā saikne starp produktu un tā ražošanas apgabalu izriet no tā īpašās reputācijas, kuras pamatā ir produkta izcelsme attiecīgajā apgabalā, kurā piekoptā marinētu gurķu pievienošana galertam ir labi zināma un kurā marinētajiem gurķiem arī ir aizsargāta ģeogrāfiskās izcelsmes norāde.

1) Ģeogrāfiskā apgabala specifika

Šprēvaldes ekonomiskajā reģionā ir radušies daudzi ēdieni, kuru sastāvā ir marinēti gurķi. Pie tiem pieder tradicionāli gaļas produkti, kuros marinētus gurķus izmanto, lai panāktu īpašu efektu. Viens no šādiem ēdieniem ir galerts “Spreewälder Gurkensülze”, kas Šprēvaldes ekonomiskajā reģionā tiek ražots un tirgots jau vismaz divas paaudzes, bet tā ražošana dokumentēta 1955. gadā, kad “Golßener Fleisch- und Wurstwaren GmbH” priekštecis – valsts uzņēmums “Golßener Fleisch- und Wurstwaren” – to ražoja gaļas rūpnīcā Kotbusā.

Atšķirībā no citiem reģioniem tikai Šprēvaldes ekonomiskais reģions ir izslavēts ar marinētu gurķu izmantošanu cūkgaļas galerta gatavošanā. Tā tas bija jau VDR laikā, kā to var redzēt (retrospektīvs secinājums) ļoti detalizētajās VDR ražošanas specifikācijās, piemēram, 1974. gada oktobra VDR standartā TGL 29213/03, 17260. grupa, savukārt neviena cita galerta specifikācijā marinēti gurķi kā sastāvdaļa nav minēti.

2) Produkta specifika

“Spreewälder Gurkensülze” specifiskās īpašības ir saistītas ar lielo liesās gaļas proporciju (papildus tiek izmantota liesa cūku vaigu gaļa un/vai liesa, atcīpslota gaļa no cūkas stilba un/vai pleca daļas), kas galertam piešķir saldskābu, maigu garšu. Raksturīgo garšu tam piešķir arī ar AĢIN “Spreewälder Gurken” apzīmētie gurķi, kas marinēti marinādē bez citām cietām sastāvdaļām un ko pievieno sagrieztus kubiņos, vai palielos kubiņos sagriezti “Spreewälder Gewürzgurken”. Šīs sastāvdaļas īpašā garša nemainās, kad to pārstrādā, lai pagatavotu galaproduktu “Spreewälder Gurkensülze”.

3) Saikne

“Spreewälder Gurkensülze” ir visā Vācijā patērētāju iecienīts un labi pazīstams produkts. Patērētāju aptaujā, kuru 2003. gada Starptautiskās Zaļās nedēļas laikā organizēja Berlīnes Humbolta universitāte un kurā respondentiem bija jāatbild uz jautājumu, par kādu Šprēvaldes reģiona gaļas un desu ēdienu viņi ir dzirdējuši, visbiežāk tika nosaukts galerts “Spreewälder Gurkensülze”.

Dažu nākamo gadu laikā – no 2006. līdz 2019. gadam – Vācijas Lauksaimniecības biedrība dažādos veidos noformētam galertam “Spreewälder Gurkensülze” piešķīra 13 zelta, sešas sudraba un divas bronzas medaļas. Lielu interesi par šo produktu ir izrādījuši arī mediji: par to publicēts raksts laikraksta “Berliner Zeitung”1996. gada 20. janvāra un 1996. gada 30. marta numurā un vēstīts laikraksta “Lebensmittel Zeitung”2005. gada 15. aprīļa numurā. “Topfgucker-TV”, kas ir lielākais vācvalodīgais YouTube kanāls, kurā publicē profesionālas receptes, videosižetam par to, kā pagatavot “Spreewälder Gurkensülze” ar ceptiem kartupeļiem un tatāru mērci, ir vairāk nekā 5 000 skatījumu, un galerta “Spreewälder Gurkensülze” recepte ir publicēta arī blogā “Feine Küche”.

2006. gadā Eiropas Savienības programmas LEADER satvarā vietējā rīcības grupa LAG Spreewaldverein e.V. izdeva brošūru 10 000 eksemplāros, kurā aprakstīta galerta “Spreewälder Gurkensülze” ražošanas un piegādes ķēžu struktūra.

“Spreewälder Gurkensülze” atpazīstamību un popularitāti apliecina arī tas, ka pēdējos gados noieta tirgus ir paplašinājies: tagad produktu pārdod visā Vācijā, ne tikai Austrumvācijā vien. Produkta nozīme tirgū ir nemitīgi augusi. 2010.–2019. gadā pārdošanas apjomi palielinājās par 40 %.

Atsauce uz specifikācijas publikāciju

https://register.dpma.de/DPMAregister/geo/detail.pdfdownload/41797

(1) OV L 343, 14.12.2012., 1. lpp.